વિનુ ત્યાં ઊભો-ઊભો તેને જોતો રહ્યો. મમ્મી ખૂબ સુંદર લાગે છે, નહીં ?- પહેલી વાર વિનુના ધ્યાનમાં આવ્યું. દાદી કહે છે તે વાર્તાની રાજકુમારી જેવી ! પણ આ વિચાર આવતાં તે ખચકાયો. આવી રાજકુમારીને હંમેશા રાક્ષસ ઉપાડી જાય છે. ‘છટ્ ! એ તો વાર્તામાં.’ – તેણે મનોમન સમાધાન કર્યુ, પણ દાદી રામની વાત કહે છે ને ! તેમાંયે નથી આવતું કે રાવણ સીતાને ઉપાડી ગયો ? પોતે દાદીને પૂછયું પણ હતું કે, ‘રાવણ શા માટે ઉપાડી ગયો ?’ તો દાદી બોલ્યાં, ‘સીતા ખૂબ સુંદર હતી માટે.’ ‘હં ! તો છોકરી સુંદર હોય તેને ઉપાડી જાય. ટીવી ઉપર પણ સિનેમામાં સુંદર છોકરીને ઉપાડી જાય છે !’ – વિનુ એકદમ ભારે ચિંતામાં પડી ગયો.